আগে এক হোটেলে ঢুকে দুপুরের খাবার খেয়ে নিলাম আমরা। নেপালি থালি। ভাত, সবজি বিভিন্নরকম, পাঁপড়, চাটনি, দই। এর মাঝেই টুকটাক নেপালি ভাষা শিক্ষা কার্যক্রম চলছে। বাংলা এবং নেপালি ভাষার মধ্যে অনেক মিল। আমরাও পানি বলি তারাও পানি বলে। আমরা ভাত বলি, তারাও ভাত বলে। হিন্দিতে আবার ভাতটা চাউল (চাবাল) হয়ে যায়। ঠান্ডা পানি হচ্ছে চিসো পানি। গরম হলো তাতো। মজা পাচ্ছিলাম এসবে। প্রথমে তো আমরা আধাখেচড়া হিন্দি চালাচ্ছিলাম, পরে দেখি আরে এরা তো সব বোঝে! ড্রাইভারকে জিজ্ঞেস করে জেনে নিলাম আম হচ্ছে আব। ডালিম হচ্ছে আনার।